
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	București, 8 februarie 2022               

PL-x 468/2021            


                                                                              4c-13/842/2021
AVIZ

asupra Proiectului de Lege pentru completarea Legii educaţiei fizice şi sportului nr.69/2000
În conformitate cu prevederile art. 95 din Regulamentul Camerei Deputaților, republicat, Comisia juridică, de disciplină și imunități a fost sesizată, spre dezbatere și avizare, cu Proiectul de lege pentru completarea Legii educaţiei fizice şi sportului nr.69/2000,  trimis cu  adresa  nr. PL x 468 din 18 octombrie  2021 și înregistrat cu nr. 4c-13/842 din 19 octombrie 2021.
Conform dispozițiilor art.75 alin.(1) din Constituția României, republicată și ale art. 92 alin. (9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

Senatul a adoptat proiectul de lege în ședința din data de 11 octombrie 2021.

Consiliul Legislativ a avizat favorabil inițiativa legislativă cu avizul nr. 572 din 19 iulie 2021.
Guvernul României a transmis un punct de vedere prin care nu susține adoptarea proiectului de lege.
Membrii Consiliului Economic și Social au exprimat puncte de vedere diferite: reprezentanții părții patronale și părții sindicale au votat pentru avizarea favorabilă iar reprezentanții asociaților și fundațiilor neguvernamentale ale societății civile au votat negativ.
Potrivit prevederilor art. 62 din Regulamentul Camerei Deputaților, republicat, cu modificările și completările ulterioare, Comisia a dezbătut proiectul de lege în ședința desfășurată în sistem mixt (fizic/online) din data de 8 februarie 2022.

Proiectul de lege are ca obiect de reglementare completarea Legii educaţiei fizice şi sportului nr.69/2000, cu modificările şi completările ulterioare, în sensul introducerii „tichetelor de sportiv”, reprezentând bonuri de valoare pe suport de hârtie destinate exclusiv pentru acoperirea unor cheltuieli privind practicarea sportului de performanţă la nivel de copii şi juniori, ce pot fi utilizate pe teritoriul României pentru servicii sau bunuri furnizate de persoane juridice cu care Ministerul Tineretului şi Sportului încheie un acord în acest sens.
Membrii comisiei au examinat proiectul de lege supus avizării, expunerea de motive, avizul Consiliului Legislativ, avizul Consiliului Economic și Social și punctul de vedere al Guvernului.

În urma dezbaterilor, Comisia juridică, de disciplină și imunități a hotărât, cu majoritate de voturi de voturi, avizarea favorabilă a Proiectului de Lege pentru completarea Legii educaţiei fizice şi sportului nr.69/2000.
În raport de obiectul și conținutul reglementării, proiectul de lege  face parte din categoria legilor ordinare. 

                     PREŞEDINTE,                                         SECRETAR,

       Laura – Cătălina Vicol - Ciorbă                       Ladányi László-Zsolt        
Consilier parlamentar, 
Paul Şerban

